Militêre polisielid steel glo Transnet-koperkabelsArgieffoto ŉ Lid van die militêre polisie het Vrydag saam met ŉ medepligtige vlugtig in die Verulam-landdroshof in KwaZulu-Natal verskyn op aanklagte van die besit van vermoedelik gesteelde koperkabels. Kapt. Simphiwe Mhlongo, woordvoerder van die Valke, het in ŉ verklaring gesê Siyabonga Mazibuko (48) en Lungisani Hlatshwayo (30) is in hegtenis geneem nadat die polisie inligting ontvang het van twee verdagtes wat koperkabels van Transnet by ŉ skrootmetaalwerf in Tongaat verkoop. “ŉ Voorlopige ondersoek het aan die lig gebring dat Mazibuko ’n lid van die militêre polisie is en dat hy ’n staatsvoertuig gebruik het ten tyde van die misdaad.” Volgens Mhlongo is Mazibuko en Hlatshwayo aangekla ingevolge die Wysigingswet op Strafregtelike Aangeleenthede rakende skade aan infrastruktuur. Die verdagtes sal na verwagting weer op 8 September in die hof verskyn. Albei bly tot dan in aanhouding.